**Bjørg Nordli-Mathisen** (født 12. desember 1966 i Harstad) er en norsk smykkekunstner, bosatt i Oslo. Hun var opprinnelig tekstilkunstner, men har siden 2004 konsentrert seg om smykkedesign under merket «Bjørg Jewellery», som produserer både unika-smykker og smykkeserier i sølv, bronse og ulike edelstener. Stenene beholdes gjerne rå og uslepne, og smykkene har ofte en røff stil, til tross for de edle råvarene. Alle smykkene er håndlaget og det legges vekt på at produksjonen skal være bærekraftig.

Nordli-Mathisen er blitt internasjonalt kjent etter at artister som Robyn, Lykke Li, Madonna og Rihanna har kjøpt og båret Bjørg-smykker.

> Ho har skapt eit smykkemerke med eit klart og tydeleg konsept. Smykka er ein estetisk nytelse, og dei har ein sterk eigenart
> 
> 
> Juryen for Nåløyet-prisen 2011
> 
>

Klassisk og eksperimentelt
--------------------------

Secret carrier. Neckpiece (2012) Foto: Matias Rygh & Mathias Eriksen/bjorgjewellery.com 
After Eden spine cuff. Fra Odyssey-kolleksjonen 2012 Foto: Soberoi/bjorgjewellery.com Gold anatomic heart. Fra Classic-kolleksjonen 2012 Foto: Soberoi/bjorgjewellery.com 
Nordli-Mathisen er blitt presentert som en konseptkunstner. Hun har også selv uttalt at ideen bak smykket er viktigere enn den håndverksmessige og visuelle utførelsen, og at hun leker og eksperimenterer med ulike tema i hver kolleksjon: «*Når jeg starter, jobber jeg veldig intuitivt og holder åpent for alle ideer. Ofte er det en underbevisst tanke som styrer meg i en retning, og da går jeg med den. Konseptene blir til langs veien*».

Hun presenterer to kolleksjoner hvert år: «Odyssey» og «Classic». «Odyssey», med bronse som hovedmateriale, er den mest eksperimentelle linjen, ofte med store smykker; armringer formet som ryggrader; halssmykker av hestehår, glassbeholdere med sommerfuglvinger og andre utradisjonelle materialer og utforminger. 

«Classic», med sølv, gull og edelstener som materialer, står for den mer klassiske og tidløse linjen, selv om hun også her har hjertesmykker med anatomisk riktige hjerter og andre uvanlige smykker.

Tekstilkunst
------------

Etter å ha gått på Strykejernet kunstskole i Oslo i skoleåret 1985/1986, bodde Nordli-Mathisen en tid i Paris og Milano og arbeidet som modell, samtidig som hun tegnet på fritiden. Tidlig på 1990-tallet etablerte hun kunststrikkbedriften «Maskeraden strikkeri» sammen med Hilde Malnes Mathisen. De hadde blant annet samarbeidprosjekt med kunstneren Karl Erik Harr, som designet to nye gensermodeller, én av dem med dikterpresten Petter Dass som motiv på brystet.

I perioden 1992–1997 hadde hun atelier og butikk i Espergærde i Danmark, og i perioden 1997–2000 solgte hun tekstil- og designprodukter under sitt eget merke «Mariposa».

Fra og med 1992 arbeidet hun er periode med tekstilkunst kombinert med dans. Hun var blant annet festivalutstiller ved Baroniet Rosendal i 1992, med forestillingen «Tekstiler i bevegelse».

Etter å ha arbeidet som tekstilkunstner i 15 år, gikk hun i 2004 helt over til å arbeide med smykkedesign og -produksjon.

Utstillinger og utbredelse
--------------------------

Både som tekstilkunstner og som smykkekunstner har Nordli-Mathisen hatt utstillinger og presentasjoner i inn- og utland; først med «Maskeraden», både i Tromsø Kunstforening, under Festspillene i Nord-Norge og under Norwegische Kulturtage i Wiesbaden (1991).

Hun hadde en egen stand med smykker på Modeugen i København i 2005, og en egen smykkeutstilling under Paris Fashion Week i 2013.

På 2010-tallet var Bjørg Nordli-Mathisens smykker til salgs i mer enn 30 land, blant annet gjennom en avtale med den internasjonale ungdomsklærbutikken «Urban Outfitters».

Priser
------

* I 2011 var hun finalist i konkurransen om UK Jewellery Awards-prisen «Best jewellery designer of the year».
* I 2011 utvidet ukebladet *Henne* sin motepris Nåløyet til å omfatte en kategori for beste accessoirer, eller tilbehør. Vinner av prisen var Bjørg Nordli-Mathisen.
* I 2013 vant hun både Nåløyets accessoir- og motepris.
* I 2013 vant hun også Costume Awards-prisen for beste tilbehør.

Annet
-----

I 2001 utga hun, sammen med Ulrikka Gercke, boken *Årstider med børn : eventyrlige ideer* på danske Gyldendal. Den handler om å være kreativ med barn, med små midler.

I 2010 ble hun omtalt som et av årets nye talenter av den italienske utgaven av Vogue, og i I 2013 brukte skuespillerne i David Bowies video *The stars* hennes smykker.

Kilder
------

* Dankertsen, Bente-Lill (2013) «David Bowies smykkekunstner». I. *Harstad Tidende*, 28. februar 2013, s. 41
* Dankertsen, Bente-Lill (2011) «Kåret til årets smykkedesigner». I: *Harstad Tidende*, 10. februar 2011, s. 43
* Hanssen, Helge (2005) «Smykket med suksess». I: *Nordlys*, 11. juni 2005
* Lygum, Grith (2001) Anmeldelse av *Årstider med børn*. bookworm.dk Besøkt 16. mars 2013
* McCreddie, Laura (2011) «Her dark materials : Bjørg Nordli-Mathisen». I: *Retail Jeweller*, June 2011. (Engelsk) Besøkt 16. mars 2013
* Mæhlum, Ingun (2007) «Jakten på smykkesteinen». I: *Dagbladet*, 28. juli 2007, s. 44
* Pollestad, Ellen (1990) «Strikkeplagg mot norr» (tittel uklar på kopi). I: *Nordlys*, 12. november 1990, s. 7
* Ratvik, Elise H. & Rut H. Gjævert (2012) «Groteske smykker som provoserer». nrk.no. Les i fulltekst Besøkt 16. mars 2013
* Reitan, Elin (2010) «Rått og organisk». Intervju med Nordli-Mathisen. side 2.no Besøkt 16. mars 2013
* Varsi, Hege (2012) «Stjernene smykker seg med design». I: *Dagbladet*, 18. april 2012, s. 50

Referanser
----------

1. ↑  Presseinformasjon fra bjorgjewellery.com Besøkt 16. mars 2013 Arkivert 19. juli 2012 hos Wayback Machine.
2. ↑  Ratvik (2012) Bl.a. bilde av Rihanna med «After Eden Spine cuff»
3. ↑  Ratvik (2012)
4. ↑  NRK-artikkel om Nåløyet 2011[*død lenke*]
5. ↑  Varsi (2012)
6. ↑  Reitan (2010)
7. ↑  Mæhlum (2007)
8. ↑  Pollestad (1990)
9. ↑  Stemland, Jens H. (1990) «Nord-norsk motestrikk». I: *VG*, 13. november 1990, s. 39
10. 1 2 3  Dankertsen (2013)
11. ↑  McCreddie (2011)
12. ↑  Dankertsen (2011)
13. ↑  Engelsås, Line (2013) «HENNE NÅLØYET 2013!». I: *Henne*, februar 2013
14. ↑  Oversikt over vinnerne av Costume Awards 2013 Besøkt 16. mars 2013
15. ↑  Lygum (2001)

Eksterne lenker
---------------

* Bjørg Jewellerys offisielle nettsted Besøkt 15. mars 2013